બૅટિંગમાં આવેલી આહીર ટીમ માટે જીતનો ૧૨૮ રનનો આંકડો મેળવવો મુશ્કેલ હતો ત્યારે પહેલી ઓવરમાં એક રને જ વિકેટ પડતાં બળતામાં ઘી હોમાયા જેવી પરિસ્થિતિ સર્જાઈ હતી. વાગડ વીસા ઓસવાળ જૈનની ઝડપી અને અનુભવી બોલિંગ સામે આહીરના બૅટ્સમેનો પોતાના પગ પિચ પર બે આંકડાનો સ્કોર નોંધાવી શકે એટલો સમય પણ ટકાવી નહોતા શક્યા. ૮.૪ ઓવરમાં ૩૪ રને પૅવિલિયનભેગી થયેલી ટીમના ૪ બૅટ્સમેનો ઝીરોમાં આઉટ થયા હતા ત્યારે ૬ બૅટ્સમેનોનો વ્યક્તિગત સ્કોર ૧૦ રનથી ઓછો હતો. ચાલુ વર્ષના મિડ-ડે કપમાં સૌથી ઓછા ટીમ-સ્કોર સાથે આહીરની ૯૩ રને નામોશીભરી હાર થઈ હતી.